《岱岳篇雪中送华山人东游》
宋代·薛朋龟

七十二君已绵邈，乾坤只今留岱岳。烟书云篆吊秦碑，万圣千灵朝汉朔。

白日雕幡路相望，夜深仙乐张天上。日观天门踊跃登，芒作双鞋藜作杖。

匹练吴门见几人，向来寂寞空山春。溪花谷树忽生色，一朝若为山人新。

君行正直年华谢，山雪纷纷向君下。去看九州玉削成，孤高始信岱岳名。

若趁长风竟飞举，鹅毛柳絮同身轻。

作者简介：薛朋龟，字彦益，鄞（今浙江宁波）人。徽宗政和八年（一一一八）进士，授仙居县尉，改楚州司录。钦宗靖康间擢为奉议郎，监行在登闻检院兼权工部郎中，又兼权吏部。出知兴国军，奉祠。于知衡州任致仕。在里门与汪思温辈结社林下，时称四明五老。有《彦益先生集》二十卷，已佚。事见《宝庆四明志》卷八、《甬上耆旧诗》卷二。今录诗七首。